Document ID: 32003D0219

Odločba Komisije
z dne 25. marca 2003
o nevključitvi acefata v Prilogo I k Direktivi Sveta 91/414/EGS in o odvzemu registracij za fitofarmacevtska sredstva, ki vsebujejo to aktivno snov
(notificirano pod dokumentarno številko K(2003) 868)
(Besedilo velja za EGP)
(2003/219/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet [1], kakor je bila nazadnje spremenjena z Direktivo Komisije 2003/5/ES [2], in zlasti četrtega pododstavka člena 8(2) Direktive,
ob upoštevanju Uredbe Komisije (EGS) št. 3600/92 z dne 11. decembra 1992 o podrobnih pravilih za izvajanje prve faze delovnega programa iz člena 8(2) Direktive Sveta 91/414/EGS o dajanju fitofarmacevtskih sredstev v promet [3], kakor je bila nazadnje spremenjena z Uredbo (ES) št. 2266/2000 [4], in zlasti člena 7(3A)(b) Uredbe,
ob upoštevanju naslednjega:
(1) V skladu s členom 8(2) Direktive 91/414/EGS Komisija izvede delovni program za pregled aktivnih snovi, uporabljenih v fitofarmacevtskih sredstvih, ki so bila 15. julija 1993 že v prometu. Podrobna pravila za izvajanje tega programa so bila uvedena v Uredbi (EGS) št. 3600/92.
(2) Uredba Komisije (ES) št. 933/94 z dne 27. aprila 1994 o določitvi aktivnih snovi fitofarmacevtskih sredstev in imenovanju držav članic poročevalk za izvajanje Uredbe Komisije (EGS) št. 3600/92 [5], kakor je bila nazadnje spremenjena z Uredbo (ES) št. 2230/95 [6], je določila aktivne snovi, ki jih je treba oceniti v okviru Uredbe (EGS) št. 3600/92, imenovala državo članico za poročevalko glede ocene posamezne snovi, in identificirala proizvajalce posamezne aktivne snovi, ki so pravočasno predložili uradno obvestilo.
(3) Acefat je ena od 89 aktivnih snovi, določenih v Uredbi (ES) št. 933/94.
(4) V skladu s členom 7(1)(c) Uredbe (EGS) št. 3600/92 je Italija, ki je imenovana za državo članico poročevalko, 30. septembra 1996 predložila Komisiji poročilo o svoji oceni podatkov, ki so jih predložili prijavitelji v skladu s členom 6(1) navedene uredbe.
(5) Po prejemu poročila države članice poročevalke se je Komisija posvetovala s strokovnjaki držav članic kot tudi z glavnim prijaviteljem (Tomen France SA), kakor je predvideno v členu 7(3) Uredbe (EGS) št. 3600/92.
(6) Poročilo o oceni, ki ga je pripravila Italija, so pregledale države članice in Komisija v okviru Stalnega odbora za prehranjevalno verigo in zdravje živali. Izkazalo se je, da podatki niso bili zadostni za ugotovitev, ali bi fitofarmacevtska sredstva, ki vsebujejo zadevno aktivno snov, pod predvidenimi pogoji uporabe izpolnjevala splošne zahteve, določene v členu 5(1)(a) in (b) Direktive 91/414/EGS. Zato je Odločba Komisije 2001/134/ES z dne 14. februarja 2001 o odločitvi glede možnosti vključitve nekaterih aktivnih snovi v Prilogo I k Direktivi Sveta 91/414/EGS [7] dovolila prijavitelju, da najpozneje do 31. marca 2001 dopolni svojo dokumentacijo za omejen nabor reprezentativnih rab. Po prejemu dodatnih podatkov je bil pregled zaključen 28. junija 2002 v obliki poročila Komisije o pregledu acefata v skladu s členom 7(6) Uredbe (EGS) št. 3600/92.
(7) Kot izhaja iz ocen, izdelanih na podlagi predloženih podatkov, ni mogoče pričakovati, da bi fitofarmacevtska sredstva, ki vsebujejo acefat, pod predlaganimi pogoji uporabe lahko na splošno izpolnjevala zahteve, določene v členu 5(1)(a) in (b) Direktive 91/414/EGS, zlasti kar zadeva varstvo potrošnikov, morebitno izpostavljenim acefatu, in v zvezi z možnim vplivom na neciljne organizme.
(8) Acefat torej ne bi smel biti vključen v Prilogo I k Direktivi 91/414/EGS.
(9) Sprejeti je treba ukrepe za zagotovitev, da se obstoječe registracije za fitofarmacevtska sredstva, ki vsebujejo acefat, odvzamejo v določenem roku, da ne bodo obnovljene in da se za taka sredstva ne izdajo nove registracije.
(10) Morebitno podaljšanje roka za odstranjevanje, skladiščenje, dajanje v promet in uporabo obstoječih zalog fitofarmacevtskih sredstev, ki vsebujejo acefat, ki ga dovolijo države članice v skladu s členom 4(6) Direktive 91/414/EGS, mora biti omejeno na dobo največ 12 mesecev, da se omogoči uporaba obstoječih zalog najpozneje v naslednji rastni dobi.
(11) Ta odločba ne posega v noben ukrep, ki ga bo Komisija morda pozneje sprejela v zvezi s to aktivno snovjo v okviru Direktive Sveta 79/117/EGS z dne 21. decembra 1978 o prepovedi prometa in uporabe fitofarmacevtskih sredstev, ki vsebujejo nekatere aktivne snovi [8], kakor je bila nazadnje spremenjena z Aktom o pristopu Avstrije, Finske in Švedske.
(12) Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Acefat kot aktivna snov ni vključen v Prilogo I k Direktivi 91/414/EGS.
Člen 2
Države članice zagotovijo, da:
(a) se registracije fitofarmacevtskih sredstev, ki vsebujejo acefat, odvzamejo v roku šestih mesecev od datuma sprejetja te odločbe;
(b) se od datuma sprejetja te odločbe ne izda ali obnovi na podlagi odstopanja, predvidenega v členu 8(2) Direktive 91/414/EGS, nobena registracija za fitofarmacevtska sredstva, ki vsebujejo acefat.
Člen 3
Morebitno podaljšanje roka, ki ga dovolijo države članice v skladu s členom 4(6) Direktive 91/414/EGS, je kar se da kratko in ni daljše od 18 mesecev od datuma sprejetja te odločbe.
Člen 4
Ta odločba je naslovljena na države članice.
V Bruslju, 25. marca 2003

Labels: 0
3
20
6